ထွိုင်းညီႏညွတ်ဝင်ꩻ

ထွိုင်းသီးချင်ꩻင်ꩻ ဖြွမ်းငါႏဝင်ꩻ၊ သꩻချင်ႏညီႏတူႏ အုံပိဉ်ဗူႏ၊ ပိဉ်ဖူႏပိဉ်စွိုꩻ ဖြွမ်းဝင်ꩻသွိုꩻ၊ တစွိုꩻနောဝ်ꩻခါꩻ ဒေါ့ꩻဆေ့ꩻအာ၊ မှဲꩻခါမလꩻ ဒေါ့ꩻခှဲႏသꩻ၊ ဒေါ့ꩻလꩻတောဝ်းဗာႏ ထွိုင်းဘာႏသာႏ၊ အုံညီꩻဒါႏဝင်ꩻ အချင်ꩻင်ꩻ၊ ရန်ႏစင်ꩻငထောဝ်း လွꩻထီႏတောဝ်း၊ ငထောဝ်းရွို့ꩻရန်ႏ ဒေါသမာန်ႏ၊ သꩻထန်ႏတောဝ်းဝင်ꩻ ထွိုင်းမျိုꩻချင်ꩻ၊ အဝင်ꩻမီႏယား ယဟန်ႏသား၊ လောႏထွားလောႏအဲင်ႏ ဖြွမ်းဝင်ꩻစဲဉ်ႏ၊ ပိဉ်ရဲဉ်ႏပိဉ်ဖုံႏ လောႏပိဉ်ပြုံႏ၊ ထုံꩻစံႏထွိုင်းမျိုꩻ ဟောဝ်ငါႏရိုꩻ၊ အမျိုꩻတိရစ္ဆာန်ႏ ညီꩻကွိုင်ႏတန်ႏ၊ တိရစ္ဆာန်ႏအာ ဖြွမ်းဝင်ꩻခါ၊ ယံဖေႏထွားနှဲး ကိဉ်ꩻစာꩻလှဲး၊ ခြုဲးဖေႏကတူႏ စိက္ကူꩻယူႏ၊ နေးထူႏထွိုင်းမျိုꩻ ဆရာႏရိုꩻ၊ အကျိုꩻနီတာႏ အီႏအောဝ်ႏဒွါႏ၊ ဘာႏသာႏနီယို ပအိုဝ်ႏပို၊ လိုꩻခိုနှဲးနှဲး ထိုမ်ႏဉာဏ်ႏလှဲး၊ ယံပီနှဲးဝင်ꩻ သွဉ်းမျိုꩻကင်ꩻ၊ အဝင်ꩻထီႏနီ ကယ်ꩻပေႏဖြီ၊ နီယိုလဲ့လိုꩻ ဝင်ꩻလဲ့လိုꩻ၊ အမျိုꩻမကွာႏ လက္ခဏာႏ၊ ပညာႏငထဝ်း နီယိုစောဝ်း၊ ငထောဝ်းရက်ဝင်ꩻ နီလိုꩻချင်ꩻ၊ ရန်ႏစင်ꩻကီကြွို့ꩻ မာႏတရွို့ꩻ၊ စွို့ꩻတောဝ်းတဖူꩻ ယုတ်မွိုက်ဆူꩻ၊ တဖူꩻကွင်မာႏ ခရာႏဖွီ၊ နီကယ်ꩻပေႏဖြီ ဖြွမ်းတောဝ်းဝင်ꩻ၊ နှဲးထွိုင်းအချင်ꩻ ကအုံညီꩻ၊ ပီဗိုန်ပျောႏညီꩻ သွꩻပေါင်ꩻအာ၊ တဗာႏဆာလဲ့ တဖုံႏလောႏ၊ တခံႏတောဝ်းနော ပါꩻနိစ္စက်၊ ခွေရက်ပါꩻရက် မေတ္တာႏတွိုႏ၊ ပလွိုႏတောဝ်းနော ထွိုင်းသီးမျိုꩻ၊ နီလိုꩻမီႏလဲ့ အောဝ်ႏသျောင်ႏဗာႏ၊ ပွိုးဝင်ꩻမေတ္တာႏ အောဝ်ႏလွဝင်ꩻ၊ နီသွꩻတင်ꩻလှဲ ပအိုဝ်ႏဟွေး။ဗွေႏအာစရကျောင်ꩻနောင်စင်း၊ အွိုင်ႏဗန်းယေန်ႏလောကကျင်ꩻသုံꩻ
အာႏကွိုꩻ